**ПРЕДЛОЖЕНИЕ**

Относно: Изменение и допълнение на Наредбата за условията и реда за престой и паркиране на пътни превозни средства на територията на град Севлиево

На основание чл.21, ал.2 от Закона за местното самоуправление и местната администрация предлагам да се измени и допълни Наредбата за условията и реда за престой и паркиране на пътни превозни средства на територията на град Севлиево както следва:

**ПРОЕКТ !**

**В Наредбата за условията и реда за престой и паркиране на пътни превозни средства на територията на град Севлиево да се направят следните изменения:**

Към чл. 2 да се добави ал. 2 със следния текст: /2/ Кметът на Община Севлиево има право със заповед да ограничи временно, частично или цялостно достъпа до райони, пътища или части от пътища в случаи на провеждане на заявени по съответния ред мероприятия.

Чл. 3, ал. 2 да се измени, както следва: Местата по ал. 1 се определят от Общински съвет – Севлиево.

Чл. 4, т. 1 да се промени по следния начин: В паркове, градини, детски площадки, площи, предназначени само за пешеходци и на тротоари в гр. Севлиево извън разрешените за това места.

Чл. 11. се изменя, както следва: /1/ На територията на града се определят райони, пътища или части от пътища за платено и безплатно паркиране /"Синя зона"/ за леки автомобили за превозване на пътници, в които броят на местата за сядане без мястото на водача не превишава 8 /*осем*/ места, за микробуси и автобуси до 22 /*двадесет и две*/ пътнически места и товарни автомобили с общо тегло до 3,5 тона.

/2/ Местата по ал. 1 се определят от Общински съвет – Севлиево.

/4/ Режимът на паркиране по ал. 1 се въвежда от понеделник до петък, с изключение на официалните празници в часовия диапазон от 08.00 до 18.00 часа максимум до 3 часа непрекъснат престой.

/5/ Таксуването се определя съобразно действителното време за паркиране като същото не може да бъде по-малко от 60 минути.

Чл. 12. /2/ се променя, както следва: Заплащането, установяването и контрола на действителното времетраене на паркиране в зоните се извършва с предварително закупен от шофьора талон/ билет от инкасатор, върху който трайно се отбелязва началния момент на паркирането, чрез задраскване или перфориране на годината, месеца, деня, часа и минутите. Талонът/билетът се поставя зад предното обзорно стъкло на автомобила от страната на водача на видимо място, даващо възможност за осъществяване на контрол. Вида и дизайна на талоните за паркиране се утвърждават със заповед на кмета на община Севлиево. На талона задължително се изписват указанията за неговото ползване. Установяване на заплащането и контрола на действителното времетраене на паркирането в "Синя зона" може да се извърши и чрез таксуване от паркинг - автомат, с разрешително за предплатена услуга, на място с касов апарат или SMS.

Чл. 15. /1/ се изменя по следния начин: На територията на града се определят райони, пътища или части от пътища за платено паркиране "Служебен абонамент". Местата за паркиране "Служебен абонамент" се определят от Общински съвет – Севлиево.Режимът на паркиране се въвежда от понеделник до петък, с изключение на официалните празници в часовия диапазон от 08.00 до 18.00 часа.

Чл. 17. /5/ се изменя, както следва: Правоимащите лица по ал. 4, могат да паркират кратковременно до 3 часа непрекъснат престой в „Зоните за платено паркиране – Синя зона” без заплащане на определените с маркировка и пътни знаци места за инвалиди, с поставена отвътре на предното стъкло карта по образец, който отговаря на изискванията на стандартизиран модел на Общността от Приложението към Препоръка 98/376/ЕО на Съвета от 4 юни 1998г.

Чл. 21. се променя, както следва: /1/ ППС, което е паркирано в нарушение на правилата за паркиране в "Синя зона" може да бъде принудително задържано чрез използване на техническо средство тип "скоба".

/2/ Същата мярка може да бъде приложена и по отношение на неправилно паркирани ППС на местата, обособени за платено паркиране. Мярката се прилага по искане на инкасатора, обслужващ паркинга.

Чл. 24. /3/ става със следния текст: Разходите по ал.1 и цената за паркиране се заплащат на мястото на блокиране на ППС, при неговото отблокиране и се събират от длъжностни лица по чл. 22 след издаване на квитанция. Таксата по прилагането на техническото средство се заплаща на длъжностните лица, определени от Кмета на община Севлиево, на основание чл. 167, ал. 2, т. 2 от ЗДвП, а за престоя в зоната на платено паркиране на инкасатора, обслужващ паркинга.

Чл. 25 се променя, както следва: /1/ Контролът по изпълнението на тази наредба се осъществява от:

1. Кмета на община Севлиево и/ или от определени с негова писмена заповед длъжностни лица;

2. Началника на РУ - Севлиево на МВР или определени с негова писмена заповед длъжностни лица.

/2/ Органът по ал. 1, т. 1, както и определените от него длъжностни лица:

1. Следят за изпълнението на тази наредба и налагат глоби или съставят акт за установяване на административно нарушение /АУАН / в зависимост от вида на нарушението;
2. Контролират изправността и състоянието на съоръжения, маркировка, средствата за организация и регулиране, спазването на правилата за паркиране от водачите на пътни превозни средства.
3. Използват техническо средство за принудително задържане на пътното превозно средство, за което не е заплатена дължимата цена за паркиране до заплащане на цената и на разходите по прилагане на техническото средство;
4. Събират, от името на общината, глобите и таксите, предвидени по тази наредба и по други общински наредби, имащи отношение към паркирането;
5. Организират разпространението и продажбата на талоните/ билетите в „Зоните за платено паркиране”, предоставени и от общината;
6. Контролните органи могат да използват система за видео наблюдение и / или фотоснимки при установяване на нарушение по тази Наредба.

/3/ Органът по ал. 1, т. 2, както и определените от него лица, осъществяват правомощията по ал. 2, т. 1 и т. 2.

Чл. 28 /1/ се изменя, както следва: Актовете за установяване на нарушенията на тази наредба се съставят от длъжностните лица, определени от кмета на Общината и/ или от длъжностни лица, определени от началника на РУ - Севлиево на МВР.

В чл. 30, ал. 2 се прави следното изменение: На лице, което оспорва извършеното от него нарушение и/или размера на наложената му глоба, откаже да подпише фиша и/или да заплати наложената му глоба в 14 дневен срок, се съставя акт за установяване на административно нарушение.

Отменят се ал. 3, ал. 4, ал. 5 и ал. 6 на чл. 30

Чл. 31 се променя по следния начин: /1/ Наказва се с глоба от 50 до 200 лв. лице, което паркира ППС в паркове, градини, детски площадки, площи, предназнаечени само за пешеходци и на тротоари в гр. Севлиево извън разрешените за това места.

/2/ Наказва се с глоба в размер 200 лв. лице, което без да има това право паркира на място, определено за превозно средство, обслужващо хора с трайни увреждания или за превозно средство, приспособено и управлявано от хора с трайни увреждания.

Чл. 32. /1/ се изменя, както следва: Наказва се с глоба от 100 до 500 лв., който премахне, премести и повреди или унищожи поставен на пътя пътен знак, без да е създадена опасност за живота или имуществото на трети лица.

**МОТИВИ**

към проекта за изменение и допълнение на Наредбата за условията и реда за престой и паркиране на пътни превозни средства на територията на град Севлиево

(съгласно изискванията на чл.28 от ЗНА)

**І.Причини за промяната на Наредбата**

С Решение № 32 от 10.05.2017г. на Административен съд - Габрово има отменени разпоредби в Наредбата за условията и реда за престой и паркиране на пътни превозни средства на територията на град Севлиево. Това налага приемането на нови текстове в Наредбата, които да регулират правилно и законосъобразно условията и реда за престой и паркиране на територията на гр. Севлиево. Към момента се наблюдава безконтролно паркиране в нарушение на ЗДвП, което затруднява участниците в движението и гражданите и това създава предпоставки за ПТП.

**ІІ. Цели**

С промяната на Наредбата се поставят следните основни цели:

### - установяване на условията и реда за престой и паркиране в гр.Севлиево.

- да се осигури безопасно движение и да се намалят предпоставките за ПТП.

**ІІІ. Финансовите и други средства, необходими за прилагането на новата уредба**

Проектът за изменение и допълнение на Наредбата за условията и реда за престой и паркиране на пътни превозни средства на територията на град Севлиево не изисква нови финансови и други средства.

**ІV.Очаквани резултати от прилагането**

Осигуряване на безопасно движение и подобряване на трафика в централната градска част както и организацията на движение и на паркиране в гр. Севлиево.

**V.Анализ за съответствие с правото на Европейския съюз**

Предлаганото изменение и допълнение на настоящата Наредба е в съответствие и не нарушава основни права и принципи от правото на Европейския съюз.

На основание чл.26, ал.3 от Закона за нормативните актове настоящият проект за изменение и допълнение на Наредбата за условията и реда за престой и паркиране на пътни превозни средства на територията на град Севлиево е публикуван на интернет страницата на Община Севлиево [www.sevlievo.bg](http://www.sevlievo.bg), и в срок до 23 април 2018г. предложения и становища относно проекта се приемат на следния e-mail: sevlievo@sevlievo.bg или в Центъра за информация и услуги на гражданите на Община Севлиево на адрес: гр.Севлиево, пл. ”Свобода” № 1.

**Д-Р ИВАН ИВАНОВ**

*Кмет на Община Севлиево*